b'\n_START_ARTICLE_\nHerman Rigelnik\n_START_SECTION_\n\xc5\xbdivljenjepis\n_START_PARAGRAPH_\nPrve gospodarske izku\xc5\xa1nje je pridobil v slovenjgra\xc5\xa1kem Fecru, nato je bil v mariborski Metalni \xc4\x8dlan poslovodnega odbora in kasneje v celjski Kovinotehni njen generalni direktor. V letih 1982 in 1983 je bil minister za industrijo, gradbeni\xc5\xa1tvo in energetiko Vlade Republike Slovenije. Od leta 1983 do 1991 je kot predsednik uprave koncerna Gorenje uspe\xc5\xa1no vodil najve\xc4\x8djo sanacijo podjetja v tedanji Jugoslaviji. Leta 1991 je postal direktor predstavni\xc5\xa1tva Nove Ljubljanske banke, d.d., v M\xc3\xbcnchnu in svetovalec ministra za zunanje zadeve za obmo\xc4\x8dje Bavarske in Baden W\xc3\xbcrttenberga. V drugi polovici osemdesetih let 20. stoletja je bil \xc4\x8dlan Centralnega komiteja Zveze komunistov Slovenije._NEWLINE_Leta 1992 je bil imenovan za podpredsednika Vlade Republike Slovenije. Decembra istega leta je bil izvoljen v 1. dr\xc5\xbeavni zbor Republike Slovenije in v tem mandatu postal 1. predsednik Dr\xc5\xbeavnega zbora Republike Slovenije (do 14. septembra 1994) ter \xc4\x8dlan naslednjih delovnih teles: Odbor za gospodarstvo (do 29. oktobra 1993) in Odbor za finance in kreditno-monetarno politiko (do 14. septembra 1994). _NEWLINE_Leta 1994 je prevzel mesto generalnega direktorja ACH, dru\xc5\xbebe za gospodarjenje z nalo\xc5\xbebami, d.d., (biv\xc5\xa1i Autocommerce, d.d.), kmalu za tem pa tudi vodenje predstavni\xc5\xa1tva DaimlerChrysler AG za Slovenijo. Od leta 2000 do 2007 je bil tudi \xc4\x8dastni konzul Republike Brazilije v Sloveniji. _NEWLINE_Za izjemne gospodarske in podjetni\xc5\xa1ke dose\xc5\xbeke je Herman Rigelnik prejel nagradi Gospodarske zbornice Slovenije in AVNOJ (1989), v letu 2000 pa priznanje Manager leta. Ob po\xc4\x8dastitvi 15. obletnice Dr\xc5\xbeavnega zbora Republike Slovenije je leta 2007 prejel posebno priznanje, spominsko zna\xc4\x8dko in zlato plaketo Dr\xc5\xbeavnega zbora Republike Slovenije._NEWLINE_Leta 2004 je soustanovil kontroverzno dru\xc5\xa1tvo Forum 21.'